અમદાવાદ શહેરમાં કૂતરાંની વસ્તી કૂદકે અને ભુસ્કે વધી રહી છે. એમાં ભાદરવો મહિનો ગયો એટલે કોર્પોરેશન દ્વારા તમારા, મારા, અને આપણા રૂપિયે થતી ખસીકરણ યોજનાની નિષ્ફળતાનાં માસૂમ પુરાવાઓ શેરીઓમાં ફરતાં દેખાઈ રહ્યા છે. લોકો તો એમ પણ કહે છે કે કોર્પોરેશન સમસ્યાના મૂળ સુધી પહોંચવામાં નિષ્ફળ ગયું છે! પણ આ માસૂમ ગલુડિયાઓ ખૂંખાર ડાઘિયા બની એક રાત્રે આપણી જ મોટર સાઈકલ પાછળ દોડશે, ત્યારે પગ સ્ટિયરિંગ પર મૂકી ચલાવવાનો વારો આવશે. અને પછી એ કૂતરાઓથી માંડ પીછો છોડાવીશું ત્યાં પોલીસવાળા આપણને બાઈકર્સ ગેંગનાં સભ્ય તરીકે પકડશે. કેમ? સ્ટિયરિંગ પર પગ મૂકીને કોણ બાઈક ચલાવે? પછી ખુલાસા કરજો, કે ‘ઇસ્પેક્ટર ઉધર પિછવાડે કી ગલીમેં હમારે પીછે દો ડાઘીયે પડે થે ઇસલિયે ઇસ્ટેરીંગ પે પગ રખને મિજે નાઠણા પડા, એસે મેં ભિરેક કોંતી મારે?’.